Danske Sømands- og Udlandskirker
Danske Sømands- og Udlandskirker, DSUK, folkekirkelig organisation, stiftet 2004 ved fusionen af Dansk Kirke i Udlandet (DKU) og Dansk Sømandskirke i fremmede Havne. Der er danske kirker og præster i 13 europæiske byer, i Jerusalem, Hongkong, Singapore, Australien, USA, Canada og Argentina. En særlig gruppe udgør Dansk Kirke i Sydslesvig (DKS), etableret 1959.
Dansk Kirke i Udlandets arbejde i Sydslesvig indledtes i Flensborg i 1921 og er 2007 organiseret med 24 præster og 35 menigheder, med kirkedag og kirkeråd m.m. Det kirkelige arbejde i Sydslesvig finansieres dels af den danske stat (præstelønninger), dels gennem lokal kirkeskat.